Лъэпкъ гупсысэм теухуауэ
Мейкъуапэ къыщыдэкIа «Адыгэ-абхъаз диаспорэмрэ репатриацэмрэ. Тыркум къикIыу Абхъазымрэ Адыгеймрэ» тхылъыр зи IэдакъэщIэкI Жьадэ Эрджийес Джемре ар фэеплъ хуищIащ и адэшхуэм.
«И ныбжьыр илъэси 3 щрикъуам щегъэжьауэ Хэкум игъэзэжыныр зи хъуэпсапIэу щыта, ауэ Кавказым къихьэжыну къызыхуимыхуа, сэ Абхъазым сыкъызэрыкIуэну визэр къыщызата махуэм, 2007 гъэм и мазаем, дунейм ехыжа си адэшхуэ Жьадэ Эртуке Казым фэеплъ хузощI» псалъэхэр тетщ тхылъым.
2007 гъэм Жьадэ Эрджийес Джемре Абхъазым къэIэпхъуэри абхъазыбзэмрэ урысыбзэмрэ зэригъэщIащ. 2008 гъэм щегъэжьауэ 2019 гъэ пщIондэ ар щылэжьащ Абхъаз Республикэм и Президентым и деж щыIэ СтратегиемкIэ центрым. Мы зэманым «Кавказ къэхутэныгъэхэр» журналым и редакторщ.
Тхылъыр зи IэдакъэщIэкIыр и IэщIагъэкIэ социологщ, и доктор диссертацэр 2014 гъэм пхигъэкIащ. Хэкум икIа, зыгъэзэжа адыгэхэм ятеухуахэр едж. Мы тхылъри апхуэдэ къэхутэныгъэхэр щызэхуэхьэса щIэныгъэ лэжьыгъэщ, IыхьитIу зэхэту. «Адыгэ-абхъаз диаспорэмрэ Кавказым гъэзэжынымрэ» япэ Iыхьэр Инджылызым и Сассек университетым щыпхигъэкIа доктор диссертацэм къыхихыжащ. ЕтIуанэ Iыхьэм щызэхуихьэсащ лъэпкъым теухуауэ 2010 — 2014 гъэхэм къриубыдэу итха щIэныгъэ лэжьыгъэхэр.
Лъэпкъ гупсысэ щIэщыгъуэхэр къыщыхьа тхылъыр куэдым ягу дыхьащ икIи къыпэджэжащ. Тхылъым пэублэ хуэзытха Жьадэ Зуриет къыхигъэщащ лъэпкъ Iуэхум зи гупсысэр хэт дэтхэнэми а лэжьыгъэр щIэщыгъуэ зэрыщыхъунур. Езыр абы къыщыхьахэмкIэ авторым и акъылэгъущ.
Тхылъыр зытхам фIыщIэ псалъэкIэ захуегъэзэ сэбэп къыхуэхъуахэм: «Илъэс 12-м къриубыдэу Тыркум, Адыгейм, Абхъазым, Великобританием я зэхуаку сыдэту езгъэкIуэкIа къэхутэныгъэхэмкIэ сэбэп къысхуэхъуа дэтхэнэми фIыщIэ хузощI. Хэти сыкъимыцIыхуххэу си лэжьыгъэм и гуащIэ къыхилъхьащ, хэти си ныбжьэгъути, Хэкум икIынымрэ гъэзэжынымрэ теухуауэ я гурыгъуз къысхуиIуэтащ. Мы тхылъым зи унэцIэ къыщызмыхьа къыфхэт хъужыкъуэми, фэ псори абы щыщ Iыхьэ фыхъуащ».
НафIэдз Данэ.
